33. schôdza NR SR - 4.deň - A. dopoludnia
Dátum: 2025-03-28
Poslanec: Sabo, Michal (PS)
Druh vystúpenia: Vystúpenie v rozprave

181. Dobrý deň opäť. Vážený pán predsedajúci, kolegyne, kolegovia, tak sa nám stalo, že nám sa tu vlastne lícujú dve, dva návrhy zákonov, ktoré sú iniciované dvomi našimi iniciatívami v rámci Progresívneho Slovenska. Ten prvý návrh zákona bola iniciatíva mňa a Jany Hanuliakovej, máme iniciatívu Voda pre všetkých a venujeme sa zdostupneniu pitnej vody pre všetkých ľudí na Slovensku, no a druhá iniciatíva, ktorá je veľmi intenzívna u nás v Progresívnom Slovensku, je iniciatíva Aj my , ktorej líderkou je práve Veronika Veslárová, ktorá robí naozaj maximum toho, aby upozorňovala na potrebu inklúzie v našej spoločnosti. A aj vďaka jej práci pravidelne zisťujem, aké je to náročné pre našich priateľov a pre naše priateľky našich blízkych, spoluobčanov a spoluobčianky, ale aj rodinných príslušníkov, ktorí sú zdravotne znevýhodnení, pretože každý deň a niekedy aj celý deň prekonávajú jednu bariéru za druhou. A jednak prekonávajú alebo čelia bariéram v tej medziľudskej každodennosti a neprekonávajú iba bariéry vzťahové, ale aj bariéry fyzické. A prekonávajú ich na úradoch, v nemocniciach, pri parkovaní, ale nielen, prekonávajú ich aj pri takej úplne banálnej činnosti, ako je vyhadzovanie svojho domového odpadu. Ako už Veronika hovorila a ja ako človek, ktorý sa dlhodobo venujem cirkulárnej ekonomike a odpadovému hospodárstvu, si uvedomujem, že kontajnerové stojiská, ktoré na Slovensku v samosprávach používame, sú bežne pre ľudí so zdravotným znevýhodnením nedostupné, že tie systémy, ako ich máme na Slovensku nastavené, sú nielen chaotické, pretože sa menia od samosprávy k samospráve, ale sú aj nespravodlivé, ak, samozrejme, nežijete v obci so starostom, ktorý myslí na svojich obyvateľov a na svoje obyvateľky, ktorí majú zdravotné znevýhodnenie. A práve my sme sa inšpirovali alebo teda chceme sa inšpirovať a aj chceme pretaviť tie dobré príklady, ktoré na Slovensku už máme, do legislatívnej normy, ktorá by bola aplikovateľná pre celé územie Slovenskej republiky. No a jedným z tých dobrých príkladov, ktoré sme navštívili počas nášho nedávneho výjazdu na Považí, je obec Domaniža. Táto obec je okrem toho, teda že má veľmi utuženú komunitu a že sú príkladom v mnohých sociálnych, kultúrnych programoch, tak my sme sa rozprávali práve o odpadovom hospodárstve s pánom starostom, ktorý sa volá František Matušík, a on je naozaj bez toho, teda aby som ho chcel nejako prehnane chváliť, ale spĺňa v rámci tých kategórií toho, čo môže robiť jeden starosta, by som povedal, že je teda v kategórii nadštandard, pretože je ukážkový, je inkluzívny, je inovatívny a ešte má aj veľa energie pre to, aby prinášal do svojej obce ďalšie a ďalšie inovácie. No a on nám porozprával húževnate o svojej dobrej praxi, v ktorej ide príkladom práve v odpadovom hospodárstve, ide príkladom jednak environmentálne, ale aj v rámci sociálnych politík. No a dostávam sa teda k pointe aj k obsahu nášho návrhu zákona, obec Domaniža je totižto priekopníkom v separovaní, alebo teda v separovanom zbere plienok. Pán starosta to má odmerané a to číslo je 287 kilogramov plienok za rok, taký je priemer na jednu domácnosť v obci Domaniža. Hovoríme o váhe 287 kg plienok, ktoré sú enormnou záťažou pre zmesový komunálny odpad aj napriek tomu, že to nemáme bežne, ak máme niekoho v domácnosti, či už je to teda dieťa, alebo niekto s diagnostikovanou inkontinenciou, keď nemáme takúto, takýto odpad v domácnosti, tak možno si nevieme predstaviť, aká je to záťaž pre, hovorí sa im zmesové, alebo teda čierne kontajnery. Celkovo je do separovaného zberu plienok v obci zapojených až 58 domácností, ako som hovoril, tak niektoré môžu byť domácnosti, ktoré majú malé deti alebo v nich žijú seniori či seniorky, alebo teda ľudia s inkontinenciou, a títo ľudia, tieto skupiny ľudí sa tiež chcú, samozrejme, zapájať do správneho triedenia a do obecného množstvového zberu, no a ako som hovoril, Domaniža ako priekopník v separovanom zbere plienok je naozaj dobrým príkladom aj pre nás, pre našu, náš návrh zákona. Ale nie je to niečo, čo bolo vymyslené v Domaniži, pretože v zahraničí máme dlhý zoznam samospráv, regiónov, kde ide o overené a už osvedčené riešenie. A prečo je to dôležité? No, je to dôležité preto, aby bol poplatok za odpady naozaj spravodlivý, ak teda máte tú nad bežnú spotrebu plienok v domácnosti a, samozrejme, aby to bolo aj spravodlivé, ak teda máte niekoho, kto má teda inkontinenciu, potrebuje teda sa o seba postarať, alebo teda máte v domácnosti malé dieťa, práve touto – v úvodzovkách – plienkovou úpravou je poplatok za odpad spravodlivejší a ľudia s hendikepom alebo aj rodiny s malými deťmi nie sú znevýhodňované a takto teda každá domácnosť platí nielen za ten odpad, ktorý vytvorí, ale hlavne za ten, ktorý už nedokáže vytriediť. Triedený zber plienok spustili nedávno po Domaniži na Slovensku napr. aj v obci Cífer, no a najnovšie sa do triedeného zberu plienok zapojilo aj mesto Partizánske, ktoré tiež teda chcem pochváliť, pretože je to mesto inovatívne v odpadovom hospodárstve, naozaj má toto mesto Partizánske vedenie, ktoré si dáva veľmi záležať na tom, aby sa v systémoch zberu, a teda k prístupnosti ku kvalitnému triedenému zberu mesto ako také zlepšovalo. No a pointou nášho zákonu je teda, nášho návrhu zákona je, aby obyvatelia a obyvateľky s inkontinenciou neboli v odpadoch diskriminovaní. O tom teda je náš návrh, ale nielen o tom. Cieľom tejto našej úpravy alebo tohto nášho návrhu je zabezpečiť aj zberné nádoby tak, aby k nim mali ľudia s rôznym zdravotným znevýhodnením rovnocenný prístup ako ľudia, ktorí nemajú zdravotné znevýhodnenie, a to sa rozprávame o slabozrakých, nevidiacich, o osobách s obmedzenou schopnosťou pohybu alebo aj o spomínaných ľuďoch s inkontinenciou. Ďakujem teda za podporu tohto nášho návrhu, myslím si, že nám všetkým ide o to, aby nikto nebol v tejto krajine diskriminovaný a všetci mali rovnaký prístup aj k triedeniu odpadu, pretože nám záleží nielen na rovnosti medzi ľuďmi, na sociálnej rovnosti, ale aj na zlepšovaní stavu životného prostredia. Vďaka za vašu pozornosť.